BGRIM ร่วมมือ “พระจอมเกล้าลาดกระบัง” พัฒนาหลักสูตร ต่อยอดเรียนรู้พลังงานสะอาด
BGRIM ร่วมมือ “พระจอมเกล้าลาดกระบัง” พัฒนาหลักสูตร บุคลากร การบริการ รวมทั้งองค์ความรู้ด้านการพัฒนาพลังงานสะอาด ก้าวสู่ Digital Transformation
BGRIM ร่วมมือ “พระจอมเกล้าลาดกระบัง” พัฒนาหลักสูตร บุคลากร การบริการ รวมทั้งองค์ความรู้ด้านการพัฒนาพลังงานสะอาด ก้าวสู่ Digital Transformation
24 ก.พ. 2565

บริษัท บี.กริม เพาเวอร์ จำกัด (มหาชน) หรือ BGRIM ร่วมลงนามบันทึกข้อตกลงความร่วมมือกับ สถาบันเทคโนโลยีพระจอมเกล้าเจ้าคุณทหารลาดกระบัง (สจล.) เพื่อร่วมกันพัฒนาหลักสูตร บุคลากร การบริการ รวมทั้งองค์ความรู้ด้านการพัฒนาพลังงานสะอาด การประยุกต์ใช้เทคโนโลยีและนวัตกรรมในกระบวนการผลิต (Digital Transformation) โดยมีเป้าหมายเพื่อพัฒนาโครงสร้างพื้นฐานอย่างมีประสิทธิภาพ พร้อมสร้างความมั่งคงด้านพลังงานอย่างยั่งยืน
นายดอน ทยาทาน รองกรรมการผู้จัดการใหญ่ สายงานปฏิบัติการโรงไฟฟ้า 2 บริษัท บี.กริม เพาเวอร์ จำกัด (มหาชน) กล่าวว่า บี.กริม ดำเนินธุรกิจด้วยความรับผิดชอบต่อเศรษฐกิจ สังคม และสิ่งแวดล้อม ภายใต้วิสัยทัศน์ สร้างพลังให้กับสังคมโลกด้วยความโอบอ้อมอารี โดยได้ร่วมมือกับพันธมิตรทั้งภาครัฐและเอกชนบนกรอบความร่วมมือด้านการพัฒนาอุตสาหกรรมการผลิตกระแสไฟฟ้า ตลอดจนการนำเทคโนโลยีมาสร้างสรรค์นวัตกรรมพลังงานสะอาดต่างๆ ประกอบกับทาง สจล. มีความชำนาญในด้านงานวิศวกรรมไฟฟ้าและเครื่องกล ดังนั้นความร่วมมือกันครั้งนี้จึงจะสามารถพัฒนาความรู้ทางวิชาการ  การวิจัย  การผลิต รวมไปถึงองค์ความรู้อื่นๆ เพื่อสร้างประโยชน์สู่สังคมไทยและสังคมโลกอย่างยั่งยืนต่อไป
ด้านรศ. ดร.อนุวัฒน์ จางวนิชเลิศ รักษาการแทนอธิการบดี สถาบันเทคโนโลยีพระจอมเกล้าเจ้าคุณทหารลาดกระบัง กล่าวว่า สจล. เป็นสถาบันการศึกษาที่มุ่งพัฒนาองค์ความรู้ทางวิชาการ สร้างสรรค์งานวิจัยและนวัตกรรมที่ประโยชน์ต่อสังคม สนับสนุนด้านวิทยาศาสตร์และเทคโนโลยี ซึ่งเป็นรากฐานที่ดีของการพัฒนาประเทศ ซึ่งเมื่อได้ร่วมมือกับองค์กรที่มีศักยภาพสูง มีวิสัยทัศน์กว้างไกลอย่าง บี.กริม จึงมั่นใจว่าจะสามารถนำองค์ความรู้มาพัฒนาหลักสูตรการเรียนการสอน นำไปสู่การถ่ายทอด การแลกเปลี่ยนประสบการณ์ความรู้เทคโนโลยี และนวัตกรรม นำประโยชน์มาสู่องค์กร สถาบันการศึกษา และสังคม เพื่อส่งเสริมการใช้ทรัพยากรร่วมกันให้เกิดประโยชน์สูงสุด
ปัจจุบัน บี.กริม ดำเนินโครงการโรงไฟฟ้าพลังงานแสงอาทิตย์ ทั้งแบบติดตั้งบนพื้นดินโครงการ (โซลาร์ ฟาร์ม) แบบติดตั้งบนหลังคา (โซลาร์ รูฟท็อป) และแบบติดตั้งบนทุ่นลอยน้ำ (โซลาร์ ลอยน้ำ) หลากหลายโครงการ ตอบโจทย์การเดินหน้า พลังงานทดแทน โดยมีเป้าหมายก้าวสู่องค์กรที่ไม่ปล่อยก๊าซคาร์บอนไดออกไซด์ หรือ Net-Zero Carbon Emissions ได้ภายในปี ค.ศ.2050 (ปี พ.ศ. 2593)